
                                                 Nr.23/127/2007
BIROUL PERMANENT
AL

CAMEREI DEPUTAŢILOR



Vă înaintăm, alăturat, Raportul asupra propunerii legislative pentru modificarea şi completarea Legii nr. 346 din 14 iulie 2004 privind stimularea înfiinţării şi dezvoltării întreprinderilor mici şi mijlocii, transmisă cu adresa nr.P.l.X 295 din 23 aprilie 2007.



În raport de obiectul şi conţinutul său, propunerea legislativă face parte din categoria legilor ordinare.



În conformitate cu prevederile art. 75 din Constituţia României, republicată, Camera Deputaţilor este Cameră decizională.
PREŞEDINTE,

Iulian Iancu

    Nr.23/127/2007
R A P O R T
asupra propunerii legislative pentru modificarea şi completarea Legii nr. 346 din 14 iulie 2004 privind stimularea înfiinţării şi dezvoltării întreprinderilor mici şi mijlocii


În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, spre dezbatere şi avizare în fond, cu propunerea legislativă pentru modificarea şi completarea Legii nr. 346 din 14 iulie 2004 privind stimularea înfiinţării şi dezvoltării întreprinderilor mici şi mijlocii, transmisă cu adresa nr.P.l.X 295 din 23 aprilie 2007, înregistrată la comisie sub nr.23/127 din 24 aprilie 2007.



Senatul a respins propunerea legislativă, în şedinţa din 17 aprilie 2007.



Comisia pentru buget, finanţe şi bănci şi Comisia juridică, de disciplină şi imunităţi au avizat negativ propunerea legislativă, cu avizele nr. 262 din 14 mai 2007, respectiv nr. 31/485 din 7 mai 2007. 


Consiliul Legislativ, cu avizul nr. 1626 din 29 noiembrie 2006, a avizat favorabil propunerea legislativă, formulând observaţii şi propuneri care nu sunt preluate.


Guvernul, prin punctul său de vedere nr.33 din 5 ianuarie 2007, nu susţine adoptarea propunerii legislative.


Propunerea legislativă vizează completarea alineatului (1) al art. 15 din Legea nr. 346/2004 privind stimularea înfiinţării şi dezvoltării întreprinderilor mici şi mijlocii în vederea introducerii unei derogări exprese care să permită înstrăinarea unor categorii de active (staţii şi halte disponibile aflate în patrimoniul unor companii naţionale) care, în forma actuală a legii, sunt indisponibilizate la înstrăinare în regim preferenţial către aceste întreprinderi.


Membrii Comisiei pentru industrii şi servicii au examinat propunerea legislativă în şedinţa din 22 mai 2007 şi au hotărât, în unanimitate, respingerea acesteia, având în vedere rolul activelor şi mijloacelor fixe menţionate în activitatea prezentă sau viitoare a regiilor autonome, societăţilor / companiilor naţionale şi societăţilor comerciale cu capital majoritar de stat, aceste active şi mijloace fixe făcând parte din patrimoniul unor obiective  strategice, precum: aeroporturile, staţiile de cale ferată, porturile şi cele aparţinând Companiei Naţionale de Autostrăzi şi Drumuri Naţionale din România. 


La lucrările comisiei au fost prezenţi 21 de deputaţi din totalul de 23 de membri ai comisiei.
                    Din partea Ministerului pentru IMM, Comerţ, Turism şi Profesii Liberale  a participat, ca invitat, domnul ministru Ovidiu Silaghi.


În raport de obiectul şi conţinutul său, propunerea legislativă face parte din categoria legilor ordinare.



În conformitate cu prevederile art.75 alin.(3) din Constituţia României, republicată, Camera Deputaţilor este Cameră decizională.

                        PREŞEDINTE,                                         SECRETAR,
                          Iulian Iancu                                            Aurelia Vasile
Consilieri parlamentari,
Silvia Vlăsceanu
Viorela Gondoş

